Facultade de Comunicación de Pontevedra

A Facultade de Comunicación de Pontevedra é un centro educativo universitario da Universidade de Vigo, con sede en Pontevedra no campus da Xunqueira.

 Historia 
A Facultade de Ciencias Sociais de Pontevedra, xerme da actual Facultade de Comunicación, creouse polo decreto 192/1993, do 29 de xullo, no seu artigo 19. A licenciatura en Publicidade e Relacións Públicas, única no Sistema Universitario de Galicia, foi a primeira implantada na facultade. O decano-comisario que elaborou o plan de estudos para a nova licenciatura foi Alejandro Pizarroso Quintero, catedrático da Facultade de Ciencias da Información da Universidade Complutense de Madrid. O plan de estudos foi aprobado o 1 de xullo de 1994.  

A facultade de Ciencias Sociais entrou en funcionamento en Pontevedra o 10 de outubro de 1994 nun edificio provisional, o antigo fogar provincial na rúa Serra, na que permaneceu ata o ano 2000 no que empezou a funcionar o novo grande edificio da facultade construído no Campus da Xunqueira, deseñado polo arquitecto santiagués José Carlos Arrojo Lois.

En 1999 polo decreto 250/1999 do 9 de setembro, no seu artigo 4, implantáronse na facultade os estudos de Xestión e Administración Pública sendo a segunda carreira universitaria que se puido cursar no centro. 

En maio de 2003 autorizouse á facultade para impartir a licenciatura en Comunicación Audiovisual así como o cambio de nome de Ciencias Sociais, pasando a denominarse Facultade de Ciencias Sociais e da Comunicación. 

O 7 de xullo de 2022, por decreto 133/2022, creouse no Campus de Pontevedra a Facultade de Dirección e Xestión Pública, pasando o grao de Dirección e Xestión Pública a impartirse nesa facultade.

O 29 de decembro de 2022, polo decreto 230/2022 da Consellería de Educación a facultade pasou a denominarse Facultade de Comunicación. 

 Titulacións 
 Grao en Publicidade e Relacións Públicas.
 Grao en Comunicación Audiovisual.

Como estudos de posgrao acolle os seguintes másters: 
 Máster en Dirección de Arte en Publicidade.
 Máster en comunicación en medios sociais e creación de contidos dixitais.

Ademais ofrece o Doutoramento en Comunicación, aprobado polo Consello de Universidades.

 Instalacións 
No primeiro piso da Facultade sitúase a Biblioteca Central do Campus de Pontevedra. O edificio dispón de dous estudios de radio e dous platós (de televisión e de cinema). Ademais conta cunha sala de protools, onde se pode rodar unha maqueta profesional, de doce cabinas de edición de Avid e de varias aulas de informática.

 Equipo decanal 
O decano da facultade é Xosé Manuel Baamonde Silva, e os vicedecanos son José Pita, Xabier Martínez Rolán e Rosa Ricoy Casas. A secretaria é Silvia García Mirón.

 Actividades 
A facultade acolle unha semana de conferencias e actividades formativas centradas na creatividade publicitaria e audiovisual e que se desenvolven no mes de abril. Agrúpanse baixo o nome de Culturkata e nelas participan como relatores profesionais de referencia e egresados. 

A facultade tamén outorga os premios Resaka das Letras, RdL. A Galipedia recibiu no 2006 "G" de platino, a maior distinción.

 Cultura 
A finais de abril, a festa maior do campus de Pontevedra, Santa Kata ou Santa Catabirra, está dedicada á patroa da Facultade de Comunicación, Santa Catarina de Siena. Miles de mozos de toda Galicia participan nesta festa.

 Galería 

 Notas 

 Véxase tamén 

 Outros artigos 
 Facultade de Dirección e Xestión Pública de Pontevedra
 Facultade de Belas Artes de Pontevedra
 Facultade de Deseño de Pontevedra

 Ligazóns externas 
 Páxina web da facultade

Categoría:Facultades en Pontevedra